ପୁଅକୁ ଝୁରି ଝୁରି ମରିଗଲା ମା', ତିରିଶ ଘଣ୍ଟା ପରେ ଲୁଚେଇ ଲୁଚେଇ ସଂସ୍କାର କଲା ଝିଅ - OTV Khabar.\nପୁଅକୁ ଝୁରି ଝୁରି ମରିଗଲା ମା', ତିରିଶ ଘଣ୍ଟା ପରେ ଲୁଚେଇ ଲୁଚେଇ ସଂସ୍କାର କଲା ଝିଅ\nମୁମ୍ବାଇଃ ଏ ଏକ ମନଗଢ଼ା ଗଳ୍ପ ନୁହେଁ, ସତ କାହାଣୀ ଟିଏ I ଯାହା ଆପଣଙ୍କ ହୃଦୟକୁ ବିଦୀର୍ଣ୍ଣ କରି ଆଖିରୁ ଲୁହ ନିଗାଡ଼ି ଦେଇ ପାରେ I ୧୦୦ରୁ ଅଧିକ ଫିଲ୍ମରେ ଅଭିନୟ କରିଥିବା ଗୀତା କପୁରଙ୍କ କାହାଣୀ I ପୁଅ ଝିଅ ଜନ୍ମ କରିଥିଲେ ମଲା ବେଳେ ମୁହଁରେ ପାଣି ଟୋପେ ଦେବେ ବୋଲି I କିନ୍ତୁ ବର୍ଷକ ତଳୁ ବୁଢ଼ୀ ବୟସରେ ମାଆକୁ ନେଇ ମେଡିକାଲରେ ଫିଙ୍ଗି ଦେଇ ଚାଲିଯାଇଥିଲା ପୁଅ I ପୁଅକୁ ଝୁରି ଝୁରି ମରିଗଲେ ବିଚାରୀ ଗୀତା କପୁର; ପାଗେଳି ଭଳି କହୁଥିଲେ 'ମେରା ରାଜା ଆୟେଗା'.... ହେଲେ କେହି ବି ଆସିଲେନି I ଦେଖନ୍ତୁ ଏହି ଫଟୋଚିତ୍ର କେମିତି ପୁଅ, ଝିଅଙ୍କୁ ମନେ ପକାଇ କାନ୍ଦୁଥିଲା ବେସାହାରା ମାଆଟି I\n୬୭ ବର୍ଷ ବୟସରେ ଶନିବାର ଦିନ ଦେହାନ୍ତ ହୋଇଥିଲା ଏହି ବର୍ଷିଆନ ଅଭିନେତ୍ରୀଙ୍କର । ତାଙ୍କ ପୁଅ ଝିଅଙ୍କ ଆସିବାକୁ ଅପେକ୍ଷା କରି ମରଶରୀରକୁ ମୁମ୍ବାଇର ଭିଲ୍ ପାର୍ଲେ କୁପର ହସ୍ପିଟାଲରେ ରଖାଯାଥିଲା।\nମରିବାର ଦିନଟାଏ ବିତିଗଲା କେହି ଆସିଲେନି । ୩୦ ଘଣ୍ଟା ପରେ ରବିବାର ବିଳମ୍ବିତ ରାତିରେ ଝିଅ ଆରାଧ୍ୟା ଓ ଗୀତାଙ୍କର କେହି ସମ୍ପର୍କୀୟ ଭଉଣୀ ଆସି ଲୁଚେଇ ଲୁଚେଇ ସଂସ୍କାର କରି ଚାଲିଗଲେ I ଝିଅ ଆରାଧ୍ୟା କହିଗଲେ ମା'ର ଏ ଅବସ୍ଥା କଥା ତାଙ୍କୁ ଜଣା ନ ଥିଲା । ସମ୍ଭବତଃ ସେମାନେ ଏତେ ଲଜ୍ଜିତ ଥିଲେ ଯେ ଶବ ସଂସ୍କାର ବେଳେ କାହାରିକୁ ଡାକିଲେ ନାହିଁ । ଏମିତିକି ଗୀତାଙ୍କ ଦେଖାଶୁଣା କରୁଥିବା ସିବିଏଫସି ସଦସ୍ୟ ଅଶୋକ ପଣ୍ଡିତ ଓ ରମେଶ ତୌରନୀ ପ୍ରମୁଖଙ୍କୁ ମଧ୍ୟ ଡାକିଲେ ନାହିଁ । ବୃଦ୍ଧାଶ୍ରମରେ ଗୀତାଙ୍କ ସହ ଦିନ କାଟିଥିବା ଅନ୍ତେବାସୀମାନଙ୍କୁ ମଧ୍ୟ ଖୋଜିଲେ ନାହିଁ ।\nଆଜି ସକାଳୁ ଅଶୋକ ପଣ୍ଡିତ ହସ୍ପିଟାଲକୁ ଶବ ସଂସ୍କାର ପାଇଁ ଯାଇଥିବା ବେଳେ ଡାକ୍ତର ତାଙ୍କୁ ସଂସ୍କାର କାର୍ଯ୍ୟ ସରିଯାଇଥିବା ଦୁଃଖର ସହ କହିଥିଲେ। ଅଶୋକ ପଣ୍ଡିତ ଏକ ଟ୍ୱିଟ୍ ଜରିଆରେ ତାଙ୍କର ଏହି ଦୁଃଖ ଓ କ୍ଷୋଭ ବ୍ୟକ୍ତ କରିଛନ୍ତି । ସେ ଚାହୁଁଥିଲେ ଅନ୍ତତଃ ପକ୍ଷେ ମର୍ଯାଦାର ସହ ଏହି ମହାନ୍ ଅଭିନେତ୍ରୀଙ୍କର ଶେଷକ୍ରିୟା ସମାପନ କରିବାକୁ । ହେଲେ ମଲା ପରେ ବି ଗୀତା କାପୁରଙ୍କୁ ଦୁର୍ଭାଗ୍ୟ ଛାଡ଼ି ନ ଥିଲା ।\nଆଜିଠୁ ପ୍ରାୟ ବର୍ଷକ ତଳେ ଗୀତାଙ୍କୁ ତାଙ୍କ ପୁଅ ରାଜା ଆଣି ହସ୍ପିଟାଲରେ ଛାଡି ପଳାଇଥିଲେ I ଗଲା ବେଳେ କହିଥିଲେ ଯାଉଛି ATM ରୁ ପଇସା ଉଠେଇ ଆସିବି I ସେହି ଦିନୁ ପୁଅ ରାଜା ଯାଇଛନ୍ତି ତ ଯାଇଛନ୍ତି I ଗୀତାଙ୍କୁ ତାଙ୍କ ପୁଅ ଛାଡି ପଳେଇବା ଖବର ଗତବର୍ଷ ଗଣମାଧ୍ୟମରେ ପ୍ରକାଶ ପାଇଥିଲା I ଗୀତା ଏକ ଗଣମାଧ୍ୟମକୁ କହିଥିଲେ, ପୁଅ ରାଜା ତାଙ୍କ ପିଟୁଥିଲା । ବୃଦ୍ଧାଶ୍ରମକୁ ଆସିବାକୁ ରାଜି ନ ହେବାରୁ ଘରେ ତାଲା ପକାଇ ରଖିଥିଲା । ଚାରି ଦିନରେ ଥରେ ଖାଇବାକୁ ଦେଉଥିଲା । ଶେଷରେ ଚାଲ୍ କରି ତାଙ୍କୁ ଆଣି ମେଡିକାଲରେ ଛାଡ଼ି ପଳାଇଲା ।\nଏ ଥିଲା ଗୀତା କାପୁରଙ୍କ କୋହଭରା କାହାଣୀ । ଭଗବାନ ତାଙ୍କ ଆତ୍ମାକୁ ଶାନ୍ତି ଦିଅନ୍ତୁ । ଗୀତାଙ୍କ ମୃତ୍ୟୁ ଖବର ପ୍ରକାଶ ପାଇବା ପରେ ବଲିଉଡ ଜଗତର ବହୁ ବିଶିଷ୍ଟ ବ୍ୟକ୍ତି ଶୋକବ୍ୟକ୍ତ କରିଛନ୍ତି ।
